บาทเปิด29.83/85แข็งค่า
ธนาคารซีไอเอ็มบี ไทย รายงาน เงินบาทเปิด 29.83/85 ปรับตัวแข็งค่า คาดวันนี้เคลื่อนไหวในกรอบแคบ
22 ก.พ. 2556

ธนาคารซีไอเอ็มบี ไทย รายงาน เงินบาทเปิด 29.83/85 ปรับตัวแข็งค่า คาดวันนี้เคลื่อนไหวในกรอบแคบ
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 29.83/85 บาท/ดอลลาร์ ปรับตัวแข็งค่าจากช่วงเย็นวานนี้ที่ระดับ 29.86/88 บาท/ดอลลาร์ 
"ปัจจัยที่กระทบดอลลาร์/บาท มีหลายอย่าง คือ แบงค์ชาติประกาศไม่ลดดอกเบี้ย และเมื่อคืนทางฝั่งสหรัฐ ก็มีการประกาศตัวเลข New home sale ออกมาดี ซึ่งนักลงทุนคาดการณ์ว่าธนาคารกลางสหรัฐฯอาจจะยุติการเข้าซื้อพันธบัตร ทำให้ช่วงกลางคืนวิ่งไปถึง 29.88 บาท/ดอลลาร์ เหมือนกัน และก็ยังกังวลว่าถ้าทางเฟดหยุดซื้อจะทำให้สกุลเงินดอลลาร์แข็งค่าขึ้นทันที รวมถึงทางฝั่งยุโรปที่มีการประกาศตัวเลข PMI ก็ออกมาไม่ค่อยดีทั้งยูโรโซน วันนี้จึงมองว่าบาทน่าจะวิ่งในกรอบแคบๆ" นักบริหารเงินกล่าว   
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 29.80-29.90 บาท/ดอลลาร์